Predkladacia  správa

k návrhu nariadenia vlády Slovenskej republiky o výške úhrady za zdravotnú starostlivosť, ktorú uhrádza zdravotná poisťovňa poskytovateľovi lekárskej služby prvej pomoci

Podnet na vypracovanie návrhu
Nariadenie vlády Slovenskej republiky o výške úhrady za zdravotnú starostlivosť, ktorú uhrádza zdravotná poisťovňa poskytovateľovi lekárskej služby prvej pomoci vyplýva z § 8 ods. 6 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov. Ministerstvo zdravotníctva Slovenskej republiky predkladá návrh nariadenia vlády Slovenskej republiky mimo Plánu legislatívnych úloh vlády Slovenskej republiky na rok 2005.

Vyjadrenie účelu a odôvodnenie potreby návrhu
Návrh nariadenia vyplýva z potreby zosúladenia s nariadením vlády Slovenskej republiky č. 776/2004 Z.z., ktorým sa vydáva Katalóg zdravotných výkonov v znení nariadenia vlády Slovenskej republiky č. ...../2005 Z.z., ktorého návrh je v súčasnosti tiež v legislatívnom procese.
 
Obsah návrhu
Nariadenie obsahuje, v porovnaní s dnes platným a účinným nariadením vlády Slovenskej republiky č. 778/2004 Z.z., legislatívno-technické úpravy v paragrafovom znení, ale predovšetkým obsahuje úpravy v prílohe k nariadeniu, ktoré nadväzujú a súvisia s odstránením technicko-administratívnych nedostatkov v Katalógu zdravotných výkonov, ktorého novela je v súčasnosti tiež v legislatívnom procese.

Dopad na štátny rozpočet
	Realizácia návrhu nariadenia nebude mať dopad na štátny rozpočet, rozpočty obcí a rozpočty vyšších územných celkov. Návrh nebude mať priamy finančný, ekonomický a environmentálny dopad, ani vplyv na zamestnanosť a podnikateľské prostredie. Návrh nariadenia je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná. 

Informácia o pripomienkovom konaní
	Návrh nariadenia vlády bol predložený na medzirezortné pripomienkové konanie spolu 56 subjektom v dňoch od 14. marca 2005 do 22. marca 2005 v skrátenej lehote. Materiál sa na rokovanie Legislatívnej rady vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.   

Dôvod nesprístupňovania návrhu
	Nie je dôvod nesprístupňovania návrhu nariadenia.